31995R2801
L 291/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2801/95 AL CONSILIULUI
din 29 noiembrie 1995
de modificare a Regulamentului nr. 79/65/CEE de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei,
având în vedere avizul Parlamentului European (1),
întrucât Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană (2) stabilește, pentru unele state membre, numărul exploatațiilor participante care trebuie reținute în câmpul de observație;
întrucât câmpul de observație al rețelei de informații contabile trebuie să cuprindă toate exploatațiile agricole care au o anumită dimensiune economică, oricare ar fi eventualele activități externe ale exploatantului; întrucât acesta ar trebui să facă obiectul unei revizuiri periodice în conformitate cu noile date ale anchetei asupra structurilor agricole;
întrucât selectarea exploatațiilor participante trebuie să se efectueze în conformitate cu normele definite în cadrul unui plan de selectare care vizează obținerea unui eșantion reprezentativ din câmpul de observație; întrucât numărul exploatațiilor necesare constituirii unui eșantion reprezentativ ar trebui studiat în urma analizei datelor recente care provin din câmpul de observație;
întrucât adoptarea normelor de aplicare, privind în special pragul dimensiunii economice și numărul exploatațiilor participante pe diviziune, se prevede în conformitate cu procedura comitetului comunitar; întrucât stabilirea punctelor tehnice, cum ar fi mărimea corespunzătoare a eșantionului, ar trebui efectuată în cadrul normelor de aplicare; întrucât, pentru menținerea unei abordări uniforme, este necesar să se stabilească, pentru toate statele membre, numărul de exploatații participante care urmează să fie reținute în conformitate cu această procedură;
întrucât, ca urmare a aderării Austriei, Finlandei și Suediei la Uniunea Europeană, este necesar să se completeze anexa la Regulamentul nr. 79/65/CEE cu lista diviziunilor acestor state membre,
ADOPTĂ PREZENTUL REGULAMENT:
Articolul 1
1. Articolul 4 din Regulamentul nr. 79/65/CEE se înlocuiește cu următorul text:
„Articolul 4
(1) Câmpul de observație prevăzut la articolul 1 alineatul (2) litera (a) cuprinde exploatațiile agricole cu o dimensiune economică mai mare sau egală cu un prag exprimat în unități de dimensiune europene (UDE), astfel cum sunt definite în tipologia comunitară.
1.(2) Se rețin ca exploatații participante exploatațiile agricole care:
(a)
au o dimensiune economică mai mare sau egală cu pragul care se stabilește în conformitate cu alineatul (1);
(b)
sunt exploatate de către agricultori care țin evidența contabilă sau care sunt dispuși să țină evidența contabilă a exploatației și sunt în măsură să o facă și care acceptă ca datele contabile ale exploatației lor să fie puse la dispoziția Comisiei;
(c)
sunt, în totalitatea lor și la nivelul fiecărei diviziuni, reprezentative pentru câmpul de observație.
(3) Numărul maxim al exploatațiilor participante este de 80 000 pentru Comunitate.
(4) Normele de aplicare a prezentului articol, în special pragul dimensiunii economice și numărul exploatațiilor participante pe diviziune, se adoptă în conformitate cu procedura prevăzută la articolul 19.”
(2) Anexa la Regulamentul nr. 79/65/CEE se completează cu textul care figurează în anexa la prezentul regulament.
Articolul 2
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 1995.